La Consulte Provinciâl pe Comunitât Furlane de Provincie di Gurize si è dade dongje a Romans dal Lusinç.
La Provincie a à volût indotâsi di cheste assemblee consultive par dâi rapresentance aes animis de comunitât furlanofone dal teritori.
Ospit al è stât il sindic di Lestize Geremia Gomboso, tant che rapresentant de ARLeF, che al à fat une relazion sul gnûf plan di politiche linguistiche pe lenghe furlane fat bon de Regjon e sul stât di aplicazion des leçs sul insegnament e sul ûs dal furlan tes scuelis. La rispueste des fameis e je buine in provincie di Gurize, cul 43% de popolazion scolastiche che e à sielzût di frecuentà lis lezions di culture furlane: un dât in linie cu la composizion linguistiche dal teritori. A son inmò dificoltâts e resistencis che a van frontadis, soredut i câs di pressions fatis di bande dai dirigjents scolastics sui gjenitôrs par che no sielzin la opzion dal furlan a son une vergogne anacronistiche. A son ancje vignudis fûr preocupazions pe riforme dai ents locâi in regjon che e puartarà ae muart des Provinciis e ae nassite des UTI.
Un trop di sindics a àn sfrutât la pussibilitât, previodude de leç di riforme, di costituî une Assemblee de Comunitât Linguistiche Furlane.
Par cumò in provincie di Gurize si son zontâts a cheste Assemblee i Comuns di Caprive, Dolegne dal Cuei, Gurize, Migjee, Monfalcon, Romans dal Lusinç, Segrât e San Lurinç.
Si à fat ancje il pont su lis azions che i Comuns dal Gurizan a àn metût in vore pe tutele dal patrimoni toponomastic soredut orâl. La cartelonistiche in lenghe furlane atuâl e je puare e e à disparitâts grafichis, se no in cualchi comun. Si à vût fevelât ancje de intitulazion dal Auditorium de Culture Furlane di Gurize a Celso Macor. Dopo il risi di viodi scancelât il titul di "...de culture furlane", cheste volte si vûl proponi une zonte, chê dal non di un artist che al à contribuî a fâ sù la Europe.
Vuoi inserire il link del tuo giornale, blog o sito di informazione locale su Cronacheisontine.eu? Scrivi a ufficiostampa@provincia.gorizia.it e inseriremo immediatamente il collegamento diretto al tuo sito.
fur_Latn fur_Latn fur_Latn fur_Latn fur_Latn fur_Latn ita_Latn